SKRIFTLIG FORESPØRGSEL P-2484/99

af Josu Ortuondo Larrea (Verts/ALE) til Kommissionen

(16. december 1999)

Om: Oplysninger om den gradvise afvikling af fartøjer, der anvender drivgarn i henhold til forordning 1239/98

Med forordning (EF) nr. 1239/98(1) forbydes anvendelsen af drivgarn til tunfiskeri i Atlanterhavet og Middelhavet fra 1. januar 2002. Det bestemmes i samme forordning, at antallet af fiskerfartøjer med drivgarn i hver medlemsstat i 1998 højst må udgøre 60 % af det antal fartøjer, der anvendte drivgarn i perioden 1995-97. Kommissionen bedes på den baggrund oplyse følgende:

Vil den, i lyset af den manglende sammenhæng mellem de svar, den tidligere har givet andre medlemmer af Europa-Parlamentet, nu fremkomme med en nøjagtig fortegnelse med angivelse af registreringsdata for alle de fartøjer, som har fisket med drivgarn for hvert år siden 1995 og frem til i år, samt angive, om det i alle årene har været de samme fartøjer med samme registrering, der har drevet denne form for fiskeri, eller om det har været forskellige fartøjer?

(1) EFT L 171 af 17.6.1998, s. 1.

Svar afgivet på Kommissionens vegne af Franz Fischler

(20. januar 2000)

I henhold til artikel 11, stk. 4, i Rådets forordning (EF) nr. 894/97 (som ændret ved forordning (EF) nr. 1239/98) om fastlæggelse af tekniske foranstaltninger til bevarelse af fiskeressourcerne(1) skal medlemsstaterne fra 1998 meddele fortegnelser over de fartøjer, der har tilladelse til at anvende drivgarn. Alle berørte medlemsstater har i henhold til nævnte bestemmelser meddelt fortegnelser med fartøjsnavne. Hvad årene inden 1998 angår, indeholdt EF-lovgivningen ikke bestemmelser, der forpligtede medlemsstaterne til at meddele fortegnelser over fartøjer, eller begrænsede adgangen til fiskeri ved at kræve, at fartøjer skulle have tilladelse til at fiske med drivgarn. I den pågældende periode kunne EF's fiskerfartøjer faktisk frit anvende drivgarn. De pågældende medlemssater har undersøgt, hvilke af deres fartøjer der anvendte drivgarn i perioden 1995-1997, og de har på anmodning meddelt Kommissionen det samlede antal positivt identificerede fartøjer.

Hvad årene 1995, 1996 og 1997 angår, har Kommissionen oplyst tallene for det samlede antal fartøjer i svarene på de skriftlige forespørgsler P-1537/99 og E-1561/99 fra Fraga Estevez(2). Fortegnelserne med fartøjsnavne for 1998 og 1999 er blevet sendt til fiskerikontrolmyndighederne i de pågældende medlemsstater. Da disse oplysninger vedrører fysiske eller juridiske enkeltpersoner, kan fortegnelserne med fartøjsnavne i henhold til artikel 37 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(3) ikke offentliggøres i detaljer.

Fra 1998 er de identificerede fartøjer på de navnefortegnelser, der er meddelt Kommissionen, med få undtagelser de samme for begge år. Af de foreløbige undersøgelser, som Kommissionen har foretaget, fremgår det, at et antal fartøjer i 1995, 1996 og 1997 anvendte drivgarn for at begynde et belejligt tunfiskeri. Nogle fartøjer opgav dette fiskeri allerede efter et år eller efter blot et par fangstrejser.

(1) EFT L 171 af 17.6.1998.

(2) EFT C 170 E af 20.6.2000, s. 33.

(3) EFT L 261 af 20.10.1993.